Dansk og historie er ikke altid de mest spændende fag. Og når man går i 8. eller 9. klasse er der så meget andet, der er interessant end lidt om Gorm den gamle og gutterne på den tid. Men nu skal et nyt projekt puste liv i dansk- og historieundervisningen. Det sker i et samarbejde mellem TV2 Nord og KulturarvNord (paraplyorganisation for alle 12 statsanerkendte museer i Nordjylland), der via målrettet undervisning gennem det næste års tid vil gøre eleverne klogere på en sjovere måde. Hele ideen med projektet er, at eleverne selv skal være med til at lave og formidle den nordjyske historie. TV2 Nord glæder sig til at sætte projektet i gang sammen med KulturarvNord samt alle øvrige samarbejdspartnere. Et projekt, der vidner om fællesskab og engagement i Nordjylland, lyder det i en pressemeddelelse.
TV2 Nord indgår nu samarbejde med de nordjyske museer om undervisning af 8. og 9. klasser.